###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 1/2021. (VI. 23.)** A Herpály-Team Kft. által végzett távhőszolgáltatási tevékenységről szóló beszámoló javaslata

**A20 2/2021. (VI. 23.)** A berettyóújfalui 1602/2. hrsz-ú ingatlan megvásárlásának javaslata

**A20 3/2021. (VI. 23.)** Az Önkormányzat 2021. évi II. félévi munkatervének javaslata

**A20 4/2021. (VI. 23.)** A Segítő szívvel, jó szándékkal Közhasznú Alapítvány részére nyújtandó vissza nem térítendő támogatás javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2021. június 23-án megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Dr. Zákány Zsolt bizottsági elnök

Nagy István Örs bizottsági tag

Csarkó Imre bizottsági tag

Gógán Péterné bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Dézsi Ferencné pénzügyi irodavezető

Mile Sándor jegyzőkönyvvezető

**Meghívottak:**

Bondár Sándor ügyvezető, Herpály-Team Kft.

A napirendi pontok tárgyalása előtt Muraközi István polgármester jelezte, hogy a Pénzügyi Bizottsági ülés meghívójában 5. sorszámmal, a testületi ülés meghívójában pedig 9. sorszámmal szereplő napirendi pontot visszavonja. A Pénzügyi Bizottság ülésének levezető elnöke Dr. Zákány Zsolt volt. A levezető elnök köszöntötte a jelenlévőket, majd elmondta, hogy a Pénzügyi Bizottság 4 fővel határozatképes. A levezető elnök elmondta, hogy a bizottsági ülés meghívójában 5 napirendi pont szerepelt, ebből polgármester úr egyet visszavont, így 4 tárgyalandó napirendi pont maradt. A 4 napirendi pontból kettőnél is érintett a Herpály-Team Kft, így ezeket a napirendi pontokat előre veszi a Bizottság. Ezt követően a napirend tervezetét szavazásra bocsátotta, melyet a Bizottságok tagjai egyhangúan támogattak.

Az ülés kezdete: 1600

**Az ülés napirendje:**

1./     Előterjesztés az Önkormányzat 2021. évi II. félévi munkatervének elfogadására (3.)

**Előterjesztő:** Muraközi István polgármester

2./ Előterjesztés a Herpály-Team Kft. által végzett távhőszolgáltatási tevékenységről (6.)

**Előterjesztő:** Muraközi István polgármester

3./ Előterjesztés a Segítő szívvel, jó szándékkal Közhasznú Alapítvány részére nyújtandó vissza nem térítendő támogatás nyújtásáról (7.)

**Előterjesztő:** Muraközi István polgármester

4./ Előterjesztés a berettyóújfalui 1602/2. hrsz-ú ingatlan megvásárlásáról (8.)

**Előterjesztő:** Muraközi István polgármester

**1. Napirend:** Előterjesztés a Herpály-Team Kft. által végzett távhőszolgáltatási tevékenységről

**Bondár Sándor ügyvezető** szóbeli kiegészítésében elmondta, hogy a távhőszolgáltatás vonatkozásában a tavalyi évet érintően nagyobb hibáról nem tud beszámolni, kisebb problémák voltak, de azokat igyekeztek minél előbb megoldani.

**Dr. Zákány Zsolt képviselő** kérdést tett fel arra vonatkozóan, hogy nem tervezi-e a Herpály-Team Kft. a fogyasztónkénti hőmennyiség mérést?

**Bondár Sándor ügyvezető** válaszában elmondta, hogy ez nem a Herpály-Team Kft. feladata, hanem a fogyasztóké. A Herpály-Team Kft. átadási pontja a hőközpontban van, egy hőmennyiség mérővel. Amennyiben ez megfelelően ki lenne építve, úgy megoldható lenne, de ehhez megfelelő program is szükséges.

**Dr. Zákány Zsolt képviselő** hozzátette, hogy van ennek egy központi egysége is, ami véleménye szerint a Herpály-Team Kft. feladata. A hőmennyiség mérők felhelyezésének költségei valószínűleg a fogyasztókat terhelnék, de véleménye szerint ez mégiscsak egy közös költség. Lehet, hogy rosszul tudja, de ennek a rendszernek a kiépítése kettős. Van egyrészt egy központi rész, ami a programot, a leolvasást stb. jelenti, illetve van a fogyasztókat terhelő egyedi mérő.

**Bondár Sándor ügyvezető** elmondta, hogy ebben a körzetben egycsöves rendszer van kiépítve, ami alkalmatlan az egyedi mérésre. Az egyedi mérésekhez ki kellene építeni a rendszert.

**Dr. Zákány Zsolt** hozzátette, hogy csak azért kérdezte, mert a lakótelepen élőktől fűtési szezonban nagyon sok panasz érkezik, hogy fent nagyon meleg van, lent meg nagyon hideg.

**Bondár Sándor ügyvezető** elmondta, hogy az egycsöves rendszer erre alkalmatlan. Ha a földszinten 22 fok van, akkor fentebb meg már 26. Nem lehet úgy beállítani ezt a rendszert, hogy szabályozható legyen. A rendszer úgy működik, hogy a meleg víz fel van nyomva a negyedik emeletre, így egyik fogyasztó a másiktól kapja meg a meleg vizet. Ha a harmadik emeleten elzárják a vizet, az alatta lévők egyáltalán nem kapnak fűtést. Sajnos vannak ilyen gondok, például lecserélnek egy radiátort, olyat tesznek fel, amit el lehet zárni és ebből probléma van.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**1/2021. (VI. 23.) Pénzügyi Bizottsági Határozat**

A Pénzügyi Bizottság a Berettyóújfalu Város Önkormányzata és a Herpály-Team Kft. közötti távhőellátási tevékenység mérésének kritériumrendszeréről szóló megállapodás alapján a Herpály-Team Kft. által benyújtott, 2020. évre vonatkozó adatokat tartalmazó beszámoló elfogadását támogatja és a Képviselő-testületnek elfogadásra javasolja.

**Határidő:** 2021. június 24.

**Felelős:** Dr. Zákány Zsolt bizottsági elnök

**2. Napirend:** Előterjesztés a berettyóújfalui 1602/2. hrsz-ú ingatlan megvásárlásáról

**Muraközi István polgármester** szóbeli kiegészítésében elmondta, hogy egyeztettek a Herpály-Team Kft.-vel, hogy a ROHU 359 pályázatban, ami a piac felújítását, a csapadékvíz elvezetését, térkövezését, oktatóterem és vásárcsarnok létrehozását foglalja magában, ott a felmerülő építési beruházás egy helyrajzi számon lehet, építési engedélyt egy helyrajzi számra adnak ki. Ennek a területnek a helyzetét tulajdonilag rendezni kell, hogy egy helyrajzi számon legyen. Mivel ezt a területet annak idején az Önkormányzat apportként átadta a Herpály-Team Kft.-nek, annak ellenérték nélküli visszavételére nincs jogszabályi lehetőség. Az Önkormányzat felértékeltette a területet, az ingatlanforgalmi értékbecslő 4.200.000 Ft-ban határozta meg az ingatlan értékét.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**2/2021. (VI. 23.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete megvásárolja a Herpály-Team Kft. tulajdonát képező Berettyóújfalu, belterületi 1602/2 hrsz.-ú, 167 m2 területű, kivett árusító pavilon művelési ágú ingatlant nettó 4.200.000.-Ft vételáron, egyúttal felhatalmazza a Polgármestert az adásvételi szerződés megkötésével kapcsolatos intézkedések megtételére, támogatja és a Képviselő-testületnek elfogadásra javasolja.

**Határidő:** 2021. június 24.

**Felelős:** Dr. Zákány Zsolt bizottsági elnök

**3. Napirend:** Előterjesztés az Önkormányzat 2021. évi II. félévi munkatervének elfogadására

**Muraközi István polgármester** szóban hozzátette, hogy a II. félévi munkatervet még annak megkezdése előtt szükséges elfogadni. A tegnapi napon ezt az előterjesztést két Bizottság együttes ülésen tárgyalta, ahol egy módosító indítvány született, melyet a mai napon a Pénzügyi Bizottság tagjai is megkaptak. A módosító indítványt Szántai László képviselő úr terjesztette elő, mely szerint a II. félévi munkatervbe kerüljön bele a „Tájékoztatás a Büntetés-végrehajtás Egészségügyi Központ beruházásról és az intézmény működéséről” tárgyú napirendi pont. A módosító indítványt mindkét Bizottság elfogadta. Mivel állami fenntartású intézményről van szó, semmi köze nincs az Önkormányzathoz, ezért annyit tudott ígérni, hogy egy tájékoztatást kérnek a BV munkaszervezetétől.

**Csarkó Imre képviselő** kiegészítésében elmondta, hogy polgármester úr az előbbiekben mondta el, hogy a BV egy állami fenntartású intézmény, a szándék számára nyilvánvaló, hogy Szántai képviselő úr miért tűzte ezt a zászlójára. Javasolja, hogy ne álljanak meg itt, ha már állami fenntartású intézmény, akkor vegyék sorra: Gróf Tisza István Kórház, a Hajdú Volán, a MÁV, a Posta, a Tankerület és a Berettyóújfalui Szakképzési Centrum is legyen benne. Ezt módosító indítványként terjeszti elő, ezek az intézmények kerüljenek a BV mellé.

**Dr. Zákány Zsolt képviselő** hozzátette, hogy személy szerint a Szántai képviselő úr által előterjesztett módosító indítványt sem támogatja, ettől függetlenül a Bizottság majd dönt. Véleménye szerint felesleges időpazarlás sorra venni ezeket a dolgokat.

A Pénzügyi Bizottság először Csarkó Imre képviselő úr módosító indítványáról szavazott.

A Pénzügyi Bizottság Csarkó Imre képviselő úr módosító indítványának elfogadását 3 igen, 1 nem, 0 tartózkodás mellett támogatta.

**Nagy István Örs képviselő** elmondta, hogy képviselő úrral ért egyet abban, hogy nem biztos, hogy szükség van arra, hogy ezzel húzzák az időt, de azért támogatta Csarkó Imre képviselő úr módosító indítványát, mert a Szántai képviselő úr indítványát is támogatta tegnap mindkét Bizottság, ugyanakkor ezekkel nem ért egyet.

**Muraközi István polgármester** kiegészítésében elmondta, hogy a felsorolt intézmények az Önkormányzattól teljesen függetlenül a városban működő állami intézmények, a Képviselő-testület felhatalmazása alapján a működésükről fog kérni egy tájékoztatást. Ha kap az Önkormányzat tájékoztatót akkor kap, ha nem, akkor nem kap.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**3/2021. (VI. 23.) Pénzügyi Bizottsági Határozat**

A Pénzügyi Bizottság az Önkormányzat módosító indítványokkal kiegészített 2021. évi II. félévi munkatervének elfogadását támogatja és a Képviselő-testületnek elfogadásra javasolja.

**Határidő:** 2021. június 24.

**Felelős:** Dr. Zákány Zsolt bizottsági elnök

**4. Napirend:** Előterjesztés a Segítő szívvel, jó szándékkal Közhasznú Alapítvány részére nyújtandó vissza nem térítendő támogatás nyújtásáról

**Muraközi István polgármester** szóban hozzátette, hogy alapítványok esetében támogatást kizárólag a Képviselő-testület adhat. A Magyar Légimentő Nonprofit Kft. alpolgármester urat kereste meg a támogatás ügyében. A határozati javaslat egy 40.000 Ft összegű vissza nem térítendő támogatás nyújtásáról szól. Az összeg nem nagy és biztos, hogy jó helyre kerül.

**Dr. Zákány Zsolt képviselő** kiegészítésében elmondta, hogy igaz, hogy a Pénzügyi Bizottság nem tárgyalja, de az Önfenntartás Közalapítvány kuratóriuma a beszámolója végén támogatást kér az Önkormányzattól.

**Muraközi István polgármester** hozzátette, hogy konkrét megkeresés az Önkormányzathoz nem érkezett az alapítványtól, illetve anyagi támogatást nem egy beszámolóban kell kérni, annak külön tartalmi és formai követelményei vannak. A beszámoló végén található mondatot anyagi támogatás iránti kérelemként nem tudja értelmezni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**4/2021. (VI. 23.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete 40 000 Ft vissza nem térítendő támogatást nyújt a Segítő szívvel, jó szándékkal Közhasznú Alapítvány részére az általa támogatott Magyar Légimentő Nonprofit Kft felszereltségének javítása céljából, támogatja és a Képviselő-testületnek elfogadásra javasolja.

**Határidő:** 2021. június 24.

**Felelős:** Dr. Zákány Zsolt bizottsági elnök

A levezető elnök megköszönte a jelenlévők munkáját és az ülést 1625 perckor bezárta.

k.m.f.

Dr. Zákány Zsolt Csarkó Imre

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető